送李泰伯歸建昌
作者：梅堯臣
朝代：宋

paragraphs: 推天以知命，自古豈不然。
桓魋及臧倉，嘗毀聖與賢。
後人何蹈之，其事實好還。
君居麻源谷，學禮如鄭玄。
聲名久已大，籍籍四海傳。
昨因丞相舉，便謂升雲烟。
朅來太學館，食貧向三年。
忽懷枌榆下，歸思獨綿綿。
得告許暫往，落莫求楚船。
捋髯滄江上，仰看饑飛鳶。
誰識鵷雛志，閒誦莊叟篇。
喜問里中兒，重到舊林泉。
洗蕩俗塵垢，焚烈跨馬韉。
不向世路去，徒取悉腸煎。
雞豚粗可養，禾黍亦足田。
不慙莎衣蟲，以葉自包纏。
及其飽滿時，曷異冠貂蟬。
君意我强寫，雖慕何由緣。